Hätäkasteen vahvistaminen 

Tätä kaavaa käytetään lapsen hätäkastetta vahvistettaessa. Siinä noudatetaan kasteesta annettuja ohjeita. 

Aikuisen hätäkastetta vahvistettaessa käytetään nuoren ja aikuisen kasteen kaavan aineistoa.

Ellei hätäkasteen yhteydessä ole annettu nimeä, se annetaan hätäkastetta vahvistettaessa. Hätäkasteessa annettu nimi voidaan muuttaa vahvistamisen yhteydessä. 
I
Johdanto

1.
Virsi

2.
Alkusiunaus 

Siunaus ja vuorotervehdys voidaan lausua tai laulaa. 

Siunaus

P
Isän ja + Pojan  ja Pyhän Hengen nimeen.

S
Aamen.

Vuorotervehdys

P

Herra olkoon teidän kanssanne.

S

Niin myös sinun henkesi kanssa.

3.
Johdantosanat

Pappi laatii johdantosanat itse tai käyttää seuraavia vaihtoehtoja:

P
Rakkaat ystävät. Elämä on suuri Jumalan lahja. Pyhässä kasteessa Jumala on ottanut tämän lapsen yhteyteensä ja lahjoittanut hänelle iankaikkisen elämän. Kannamme hänet nyt kiittäen, rukoillen ja siunaten Jumalan eteen. 


TAI

P
Rakkaat kristityt. Jeesus kutsui luokseen lapsia ja siunasi heitä. Pyhässä kasteessa hän on ottanut tämän lapsen syliinsä ja lahjoittanut hänelle pelastuksen. Vapahtajaamme luottaen me rukoilemme teidän, NN ja NN (vanhempien nimet), ja lapsenne puolesta. Jeesus sanoo: »Minä olen teidän kanssanne kaikki päivät maailman loppuun asti» (Matt. 28:20). 
4. Psalmi

Voidaan käyttää myös kirkkovuoden ajankohdan mukaisia tai muita psalmeja. Psalmin sijasta voi olla perheen sunnuntain psalmivuorolaulu (ks. Jumalanpalvelusten kirja). 

Psalmi voidaan lukea tai laulaa. Sen alussa ja lopussa voi olla antifoni. Psalmisävelmiä Jumalanpalvelusten kirjassa. Psalmin kertosäkeitä osastossa Lauluja kasuaalitoimituksiin ja Jumalanpalvelusten kirjassa.

Psalmiin liitetään Pieni kunnia. Sen sijasta voidaan käyttää seuraavia virrensäkeistöjä: 49:4, 50:6, 111:7, 115:8, 131:4, 258:6, 325:4, 334:8, 418:8, 420:9, 475:4, 534:6. Pieni kunnia jätetään pois paastonaikana viidennestä paastonajan sunnuntaista lähtien. 

Antifoni

Tulkaa ja katsokaa Jumalan töitä.

Hän on tehnyt meille suuria tekoja. 

Ps. 66:5

TAI 

Tämän päivän on Herra tehnyt,

iloitkaa ja riemuitkaa siitä!

Ps. 118:24

Psalmi

Herra, meidän Jumalamme,

kuinka suuri onkaan sinun nimesi maan päällä!

Se julistaa sinun taivaallista kirkkauttasi.



Lasten ja imeväisten huudot todistavat sinun voimastasi.



Ne ovat kilpenä jumalattomia vastaan,



ne vaientavat vihamiehen ja kostoa janoavan.

Kun minä katselen taivasta, sinun kättesi työtä,

kuuta ja tähtiä, jotka olet asettanut paikoilleen

– mikä on ihminen!

Kuitenkin sinä häntä muistat.



Mikä on ihmislapsi!



Kuitenkin pidät hänestä huolen.

Sinä teit hänestä lähes kaltaisesi olennon, 

seppelöit hänet kunnialla ja kirkkaudella.



Herra, meidän Jumalamme, 



suuri on sinun nimesi kautta koko maailman!

Ps. 8:2–6, 10 
TAI 

Iloitse, maa! Kohottakaa riemuhuuto Herralle! 

Palvelkaa häntä iloiten, 

tulkaa hänen eteensä riemuiten. 



Tietäkää, että Herra on Jumala. 



Hän on meidät luonut, ja hänen me olemme, 



hänen kansansa, hänen laitumensa lampaat. 

Tulkaa hänen porteilleen kiittäen, 

hänen esipihoilleen ylistystä laulaen. 

Kiittäkää häntä, ylistäkää hänen nimeään. 



Hyvä on Herra! 



Iäti kestää hänen armonsa, 



hänen uskollisuutensa polvesta polveen. 

Ps. 100

TAI

Minä kohotan katseeni vuoria kohti. 

Mistä saisin avun? 



Minä saan avun Herralta, 



häneltä, joka on luonut taivaan ja maan. 

Herra ei anna sinun jalkasi horjua, 

väsymättä hän varjelee. 



Ei hän väsy, ei hän nuku, 



hän on Israelin turva. 

Hän on suojaava varjo, hän on vartijasi, 

hän ei väisty viereltäsi. 



Päivällä ei aurinko vahingoita sinua 



eikä kuunvalo yöllä. 

Herra varjelee sinut kaikelta pahalta, 

hän suojelee koko elämäsi. 



Herra varjelee kaikki sinun askeleesi, 



sinun lähtösi ja tulosi nyt ja aina.


Ps. 121
TAI

Herra, sinä olet luonut minut sisintäni myöten, 

äitini kohdussa olet minut punonut. 



Minä olen ihme, suuri ihme, ja kiitän sinua siitä. 



Ihmeellisiä ovat sinun tekosi, minä tiedän sen. 

Minä olen saanut hahmoni näkymättömissä, 

muotoni kuin syvällä maan alla, 

mutta sinulta ei pieninkään luuni ole salassa. 



Sinun silmäsi näkivät minut jo idullani, 



sinun kirjaasi on kaikki kirjoitettu. 

Ennen kuin olin elänyt päivääkään, 

olivat kaikki päiväni jo luodut. 

Ps. 139:13–16

Pieni kunnia

Kunnia Isälle ja Pojalle

ja Pyhälle Hengelle,



niin kuin oli alussa, nyt on ja aina,



iankaikkisesta iankaikkiseen. Aamen.

Antifoni toistetaan.

5.
Kysymykset tai kehotus

Kysymykset

P
Vanhemmat, minkä nimen olette antaneet lapsellenne?

Vastaus:


NN (etunimet).

P
NN on kastettu Kristuksen kirkon yhteyteen. Vanhemmat ja kummit, tahdotteko yhdessä seurakunnan kanssa huolehtia siitä, että hän saa kristillisen kasvatuksen?

Vastaus:

Tahdon.


TAI

P
Te vanhemmat olette antaneet lapsellenne nimen NN (etunimet), ja hänet on kastettu Kristuksen kirkon yhteyteen. Vanhemmat ja kummit, tahdotteko yhdessä seurakunnan kanssa huolehtia siitä, että NN saa kristillisen kasvatuksen?

Vastaus:

Tahdon.

Kehotus

P
Te vanhemmat olette antaneet lapsellenne nimen NN (etunimet). 

NN on kastettu Kristuksen kirkon yhteyteen. Vanhemmat ja kummit, pyhä kaste velvoittaa teitä yhdessä seurakunnan kanssa huolehtimaan hänen kristillisestä kasvatuksestaan.

6.
Ristinmerkki 

Pappi tekee ristinmerkin lapsen otsaan ja rintaan ja lausuu: 

Ota pyhä ristinmerkki otsaasi + ja rintaasi + todistukseksi siitä, että ristiinnaulittu ja ylösnoussut Jeesus Kristus on sinut lunastanut ja kutsunut opetuslapsekseen.

Pappi jatkaa:

Armollinen Jumala on Poikansa Jeesuksen Kristuksen tähden vapauttanut sinut synnin, kuoleman ja pahan vallasta. Antakoon hän sinulle voimaa joka päivä kuolla pois synnistä ja elää Kristukselle. 

7.
Rukous 

Rukouskehotus, rukous ja seurakunnan aamen voidaan lausua tai laulaa. Rukouskehotusta voi seurata lyhyt hiljainen rukous.

P
Rukoilkaamme.

1.
Kaikkivaltias Jumala.

Kasteessa sinä annat armosi tulvia ylitsemme,

vapautat meidät synnin, kuoleman ja pahan vallasta
ja liität meidät Kristukseen.

Me kiitämme sinua siitä,

että olet ottanut tämän lapsen omaksesi

ja lahjoittanut hänelle Pyhän Henkesi.

Auta häntä uskomaan sinuun,

niin että hän eläisi lapsenasi

ja pääsisi kerran luoksesi.

Kuule meitä Vapahtajamme Jeesuksen Kristuksen tähden. 

2.
Jumala, Isämme.

Sinä annat meille elämän lahjaksi.

Kiitos sinulle siitä,

että suljet tämän lapsen hoivaasi ja suojelukseesi.

Kiitämme sinua, että olet ottanut hänet kasteen armoliittoon, 

jossa Jeesuksen rakkaus on todellista 

elämän kaikissa vaiheissa.

Hän on nyt hauras ja heikko,

ole sinä hänen kanssaan ja kanna häntä sylissäsi. 

Valaise koko hänen elämänsä. 

Kuule meitä Jeesuksen Kristuksen tähden. 

S
Aamen.

II
Sana

8.
Raamatunluku 

Lasten evankeliumin (Mark. 10:13–16) edellä voidaan lukea jokin seuraavista raamatunteksteistä. Voidaan käyttää myös kirkkovuoden ajankohdan mukaisia tai muita raamatuntekstejä. 

Lukija ilmoittaa raamatunkohdan.

Raamatunlukuun voidaan liittää vastaus (psalmi, virsi, laulu, soitinmusiikkia tai hiljaista mietiskelyä). 

Jes. 43:1

Näin sanoo Herra, joka sinut loi:

– Älä pelkää. Minä olen lunastanut sinut.

Minä olen sinut nimeltä kutsunut,

sinä olet minun. 

Room. 6:3–4

Tiedättehän, että meidät kaikki Kristukseen Jeesukseen kastetut on kastettu hänen kuolemaansa. Näin meidät kasteessa annettiin kuolemaan ja haudattiin yhdessä hänen kanssaan, jotta mekin alkaisimme elää uutta elämää, niin kuin Kristus Isän kirkkauden voimalla herätettiin kuolleista.

Gal. 3:26–28

Te kaikki olette Jumalan lapsia, kun uskotte Kristukseen Jeesukseen. Kaikki te, jotka olette Kristukseen kastettuja, olette pukeneet Kristuksen yllenne. Yhdentekevää, oletko juutalainen vai kreikkalainen, orja vai vapaa, mies vai nainen, sillä Kristuksessa Jeesuksessa te kaikki olette yksi. 

Tit. 3:4–5

Kun Jumalan, meidän pelastajamme, hyvyys ja rakkaus ihmisiä kohtaan tuli näkyviin, hän pelasti meidät, ei meidän hurskaiden tekojemme tähden, vaan pelkästä armosta. Hän pelasti meidät pesemällä meidät puhtaiksi, niin että synnyimme uudesti ja Pyhä Henki uudisti meidät.

1. Piet. 3:20–21

Vain muutama ihminen pelastui arkissa veden kantamana. Tuon esikuvan mukaisesti teidät pelastaa nyt kaste, ei siksi että te siinä luovuitte saastaisesta elämästä, vaan koska Jumala teki kanssanne hyvän omantunnon liiton. Sen perustuksena on Jeesuksen Kristuksen ylösnousemus.


Mark. 10:13–16

Jeesuksen luo tuotiin lapsia, jotta hän koskisi heihin. Opetuslapset moittivat tuojia, mutta sen huomatessaan Jeesus närkästyi ja sanoi heille: »Sallikaa lasten tulla minun luokseni, älkää estäkö heitä. Heidän kaltaistensa on Jumalan valtakunta. Totisesti: joka ei ota Jumalan valtakuntaa vastaan niin kuin lapsi, hän ei sinne pääse.» Hän otti lapset syliinsä, pani kätensä heidän päälleen ja siunasi heitä.

9.
Puhe

10. Virsi

Virren sijasta voidaan käyttää myös kastelaulua (ks. Lauluja kasuaalitoimituksiin) tai muuta sopivaa musiikkia. 

III
Kasteen vahvistaminen

11.
Kastekäsky 

P
Herramme Jeesus Kristus on itse asettanut pyhän kasteen. Hän sanoi opetuslapsilleen: »Minulle on annettu kaikki valta taivaassa ja maan päällä. Menkää siis ja tehkää kaikki kansat minun opetuslapsikseni: kastakaa heitä Isän ja Pojan ja Pyhän Hengen nimeen ja opettakaa heitä noudattamaan kaikkea, mitä minä olen käskenyt teidän noudattaa. Ja katso, minä olen teidän kanssanne kaikki päivät maailman loppuun asti.» (Matt. 28:18–20.) 

TAI

P
Rukoilkaamme.

Jumala, elämän antaja. Sinä loit veden antamaan maalle kasvun ja virkistämään ja puhdistamaan meitä. Sinä pelastit Nooan ja hänen perheensä arkissa. Kiitämme sinua siitä, että kaste on meille pelastuksen arkki. Kansasi kulki veden läpi vapauteen Egyptin orjuudesta. Poikasi Jeesus sai kasteen Jordanin vedessä. Kuolemallaan ja ylösnousemuksellaan hän vapautti meidät synnin ja kuoleman kahleista. Kuolleista noustuaan hän itse asetti pyhän kasteen lausuessaan opetuslapsilleen: 

»Minulle on annettu kaikki valta taivaassa ja maan päällä. Menkää siis ja tehkää kaikki kansat minun opetuslapsikseni: kastakaa heitä Isän ja Pojan ja Pyhän Hengen nimeen ja opettakaa heitä noudattamaan kaikkea, mitä minä olen käskenyt teidän noudattaa. Ja katso, minä olen teidän kanssanne kaikki päivät maailman loppuun asti.» (Matt. 28:18–20.) 
Me rukoilemme: Vahvista Pyhällä Hengelläsi häntä, joka on kasteessa saanut uuden elämän lahjan. Vie hänet viimein perille ikuiseen valtakuntaasi. Kuule rukouksemme Jeesuksen Kristuksen, meidän Herramme tähden.

S
Aamen.

*12. Uskontunnustus

Uskontunnustus lausutaan yhteen ääneen. 

P
Tunnustakaamme yhdessä kristillinen uskomme. 
S
Minä uskon Jumalaan,

Isään, Kaikkivaltiaaseen,

taivaan ja maan Luojaan,


ja Jeesukseen Kristukseen,

Jumalan ainoaan Poikaan, meidän Herraamme,

joka sikisi Pyhästä Hengestä,

syntyi neitsyt Mariasta,

kärsi Pontius Pilatuksen aikana,

ristiinnaulittiin, kuoli ja haudattiin,

astui alas tuonelaan,

nousi kolmantena päivänä kuolleista,

astui ylös taivaisiin,

istuu Jumalan, Isän, Kaikkivaltiaan, oikealla puolella

ja on sieltä tuleva tuomitsemaan eläviä ja kuolleita,


ja Pyhään Henkeen,

pyhän yhteisen seurakunnan,

pyhäin yhteyden,

syntien anteeksiantamisen,

ruumiin ylösnousemisen

ja iankaikkisen elämän.

*13. Vahvistussanat 

P
Jumalan ja hänen seurakuntansa palvelijana vahvistan, että NN (etunimet) on Jeesuksen Kristuksen käskyn mukaisesti kastettu vedellä Isän ja Pojan ja Pyhän Hengen nimeen. 

Pappi panee kätensä lapsen pään päälle. Hän voi pyytää vanhempia ja kummeja tekemään samoin. 

P
Herramme Jeesuksen Kristuksen armo, Jumalan rakkaus ja Pyhän Hengen osallisuus olkoon sinun kanssasi.

S
Aamen.

Pappi sytyttää kastekynttilän alttarin tai kastepöydän kynttilästä tai pääsiäiskynttilästä, ojentaa sen vanhemmille ja lausuu:

Jeesus sanoo: »Minä olen maailman valo. Se, joka seuraa minua, ei kulje pimeässä, vaan hänellä on elämän valo.» (Joh. 8:12.)

Pappi ottaa lapsen syliinsä ja lausuu:

Pyhässä kasteessa NN on otettu Kristuksen kirkon ja X:n seurakunnan jäseneksi. Suljemme hänet ja hänen kotinsa rakkauteemme ja esirukouksiimme. Jeesus otti lapsen syliinsä ja sanoi: »Joka minun nimessäni ottaa luokseen yhdenkin tällaisen lapsen, se ottaa luokseen minut» (Mark. 9:37).
Pappi antaa lapsen vanhemmille tai kummille.

14.
Virsi

Virren sijasta voidaan käyttää myös kastelaulua (ks. Lauluja kasuaalitoimituksiin) tai muuta sopivaa musiikkia. 

15.
Yhteinen esirukous

Rukous voidaan valmistella myös yhdessä kastetoimitukseen osallistuvien kanssa. 

P
Rukoilkaamme.

1.
Kaikkivaltias Jumala, rakas taivaallinen Isä. Me kiitämme sinua siitä, että vahvistat ja siunaat kirkkoasi. Kiitämme myös siitä, että olet kasteessa ottanut NN:n yhteyteesi, antanut hänelle uudestisyntymisen armon ja tehnyt hänet iankaikkisen elämän perilliseksi. Me rukoilemme sinua: varjele häntä ja anna hänen varttua viisaudessa, iässä ja armossa. Me kiitämme sinua hyvyydestä, jota olet osoittanut hänen vanhemmilleen. Anna heille vastuuntuntoa, ymmärrystä ja voimaa. Auta myös kummeja rakastamaan ja tukemaan NN:ää. Auta meitä kaikkia elämään tahtosi mukaan ja pääsemään kerran luoksesi kirkkauteen. Kuule meitä Poikasi Jeesuksen Kristuksen, meidän Herramme tähden. 

2.
Jumala, kaikkivaltias Isä, me kiitämme sinua NN:stä, jonka olet antanut NN:lle ja NN:lle. Ylistämme sinua siitä, että olet ottanut hänet pyhässä kasteessa omaksesi, seurakuntasi jäseneksi ja ikuisen elämän perilliseksi. Siunaa NN:ää hänen elämänsä kaikkina päivinä. Lähetä pyhät enkelisi varjelemaan häntä vaaroissa. Auta äitiä ja isää, isovanhempia ja kummeja rakastamaan ja ohjaamaan häntä tahtosi mukaisesti. Hoida häntä sanallasi ja armollasi seurakuntasi yhteydessä. Varjele hänet uskossa niin, ettei hän milloinkaan luopuisi sinusta vaan pääsisi kerran luoksesi kirkkauteen. Kuule rukouksemme Poikasi Jeesuksen Kristuksen tähden. 

3.
Kaikkivaltias, iankaikkinen Jumala. Sinä olet elämän lähde. Me kiitämme sinua hyvyydestä, jota olet osoittanut tälle perheelle. Anna vanhemmille voimaa ja rakkautta kasvatustyöhön. Kiitämme sinua siitä, että olet kasteessa ottanut NN:n omaksesi. Rukoilemme sinua: Ole häntä lähellä ja anna armosi hänelle turvaksi. Suojele ja vahvista häntä joka päivä. Siunaa tämän perheen jäseniä. Opeta heitä tuntemaan sinut taivaallisena Isänä ja noudattamaan elämässään sanasi neuvoja. Auta heitä tukemaan toinen toistaan ja säilyttämään yhteys keskenään. Siunaa myös isovanhempia ja kummeja heidän tehtävässään lapsen parhaaksi. Anna meille kaikille tämän elämän päätyttyä iankaikkinen elämä taivaallisessa kodissa. Kuule rukouksemme Herramme Jeesuksen Kristuksen tähden. 

4.


P
Rakas taivaallinen Isämme. Kiitämme sinua siitä, että olet ottanut NN:n lapseksesi, seurakuntasi jäseneksi ja iankaikkisen elämän perilliseksi. Ole aina lähellä häntä ja anna armosi ja rakkautesi hänelle turvaksi.

Äiti tai isä:

Kiitämme sinua lapsestamme. Anna meille vanhemmille rakkautta ja viisautta, niin että osaisimme kasvattaa häntä tahtosi mukaan. Pidä hänestä huolta koko elämän ajan. Anna kotiimme anteeksiantavaa ja rohkaisevaa mieltä. Auta meitä vaikeuksissa niin, että eläisimme lähellä toisiamme ja sinua.

Joku kummeista:

Auta meitä kummeja hoitamaan tehtäväämme niin, että ystävyytemme tähän lapseen kasvaisi ja lujittuisi. Opeta meitä olemaan perheen tukena kristillisessä kasvatuksessa ja etsimään yhdessä sinun apuasi. 

Joku sisaruksista:

Kiitos tästä pikkusiskosta/pikkuveljestä. Kiitos siitä, että saamme kasvaa yhdessä. Auta meitä pysymään aina läheisinä toisillemme. 

Joku isovanhemmista:

Kiitän sinua tästä lapsenlapsesta. Kiitos, että saamme nähdä hänessä luomistekosi ihmeitä. Varjele häntä kaikkina päivinä. Anna meidän kokea yhdessä iloa, läheisyyttä ja hellyyttä. Ole meidän turvanamme.

P
Taivaallinen Isä. Kiitos, että kuulet rukouksemme. Jätämme tämän lapsen ja itsemme sinun haltuusi. Kuule meitä Poikasi Jeesuksen Kristuksen, meidän Herramme tähden. 

5.

Sairaan lapsen kasteen yhteydessä.

Kaikkivaltias Jumala. Me kiitämme sinua siitä, että olet ottanut tämän lapsen kasteen liittoon, jossa armosi ja rakkautesi ympäröi häntä. Sinä näet vanhempien huolen ja pelon, kun sairaus ja monet tuntemattomat asiat liittyvät heidän lapsensa elämään. Me rukoilemme: Ole heitä lähellä. Anna heille voimia ja rohkeutta luottaa siihen, että NN:n elämä on sinun käsissäsi. Lähetä pyhät enkelisi hänen turvakseen. Auta vanhempia, sisaruksia, isovanhempia ja kummeja jäämään suojaasi. Me kiitämme sinua jokaisesta päivästä, jonka meille annat. Auta meitä Vapahtajan armoon turvaten pääsemään kerran taivaalliseen kotiin. Tätä pyydämme Poikasi Jeesuksen Kristuksen nimessä. 

6.


(Uutta) kotia siunattaessa.

Pyhä Jumala. Me kiitämme sinua lahjoistasi ja läsnäolostasi elämän kaikissa vaiheissa. Rukoilemme tänään NN:n puolesta, joka on liitetty kasteessa seurakuntasi yhteyteen. Siunaa häntä kaikkina hänen elämänsä päivinä. Lähetä pyhät enkelisi varjelemaan häntä. Anna vanhemmille ja kummeille voimaa ja viisautta heidän kasvatustyössään. Tue meitä kaikkia armollasi ja johdata meidät viimein luoksesi taivaalliseen kotiin.

Tänään kiitämme sinua myös tästä kodista. 

Siunaa kaikkia, jotka asuvat ja vierailevat täällä. 

Auta perheenjäseniä rakastamaan ja palvelemaan toisiaan. 

Siunaa tämä koti läsnäolollasi, sinä kolmiyhteinen Jumala, 

Isä ja (+) Poika ja Pyhä Henki. 

S
Aamen.

16.
Isä meidän 

Herran rukous lausutaan yhteen ääneen.

S
Isä meidän, joka olet taivaissa. 

Pyhitetty olkoon sinun nimesi. 

Tulkoon sinun valtakuntasi. 

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme. 

Ja anna meille meidän syntimme anteeksi,

niin kuin mekin anteeksi annamme niille, 

jotka ovat meitä vastaan rikkoneet. 

Äläkä saata meitä kiusaukseen, 

vaan päästä meidät pahasta. 

Sillä sinun on valtakunta ja voima ja kunnia iankaikkisesti. 

Aamen.

IV
Päätös
17.
Siunaus
Siunaus voidaan myös laulaa.
P
Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja + Pojan  ja Pyhän Hengen nimeen.

S
Aamen.

18.
Virsi

Virren jälkeen pappi antaa kaste- ja kummitodistukset ja kutsuu läsnäolijat jumalanpalvelukseen, jossa rukoillaan kastetun sekä hänen vanhempiensa ja kummiensa puolesta.

